XXI Prigimtinės kultūros seminaras ŽMOGAUS IR MIŠKO RYŠYS
2023-06-30 11:00 - 2023-07-02 18:00 (Europe/Vilnius) | Broniaus sodyba, Juodonys, Rokiškio raj., 42290, Lietuva
21-asis Prigimtinės kultūros seminaras “ŽALIOS GIRIOS MEDELIAI – MANO BROLUŽĖLIAI”: ŽMOGAUS IR MIŠKO RYŠYS LIETUVOJE

Seminaras vyks 2023 m. birželio 30 – liepos 2 d. „Broniaus sodyboje“ Juodonių kaime Rokiškio rajone.

Seminaro programa skelbiama čia: http://www.prigimtine.lt/…/semi…/xxi-seminaras/programa/

Norėdami užsiregistruoti į seminarą turite užpildyti šią anketą: https://docs.google.com/…/1FAIpQLSckh9mdPkuzPh…/viewform

Registracija vyks iki birželio 5 d. (pratęsta iki birželio 12 d. 10 val.)

Dalyvavimo seminare kaina – 25 EUR (nakvynės ir maitinimo išlaidos skaičiuojamos papildomai). Negalintys dalyvauti seminare gyvai turės galimybę už 20 EUR mokestį prisijungti nuotoliniu būdu per Zoom.

Kontaktai: prigimtine@gmail.com arba tel. 8-618-00484.

Maloniai kviečiame dalyvauti!

Gyvosios archeologijos dienos Kernavėje XXIII
2023-07-06 11:00 - 2023-07-09 19:00 | Kernavės archeologinė vietovė, Kerniaus 4a, Kernavė, 19172, Lietuva
XXIII tarptautinis eksperimentinės archeologijos festivalis „Gyvosios archeologijos dienos Kernavėje“ kviečia patirti nuotykius visai šeimai!
Liepos 6-9 dienomis Kernavės archeologinė vietovė kviečia nusikelti laiku į praeitį ir švęsti Karaliaus Mindaugo karūnavimo dieną drauge.
Valstybės dieną kviečiame švęsti:
Liepos 6 – 8 d. nuo 11:00 iki 20:00 val.
Liepos 9 d. nuo 11:00 iki 18:00 val.
Valstybės dieną, Liepos 6-tąją karūnuosime 21:00 val. Lietuvos valstybės himno giedojimu piliakalnių apsuptyje.

Šią vasarą, šalia tradicinio senųjų amatų ir archajiško gyvenimo būdo pristatymo jūsų laukia:
Viduramžių kovų inscenizacijos
Istorinių kostiumų pristatymai
Archajiška muzika
Edukaciniai konkursai
Archajiški žaidimai
Atviros mokslininkų paskaitos bei diskusijos ir daug kitų pramogų!

Festivalio scenose:
Lietuviška muzikinė pasaka visai šeimai „Tilidūda”
Grupės „Skylė” akustinis geriausių dainų koncertas
Legendinė grupė „Žalvarinis”
Tvirtieji grupės „Ugniavijas” vyrai
Trankieji grupės „Bordo Sarkany” klajokliai
Ir kiti!

Įsigykite išankstinius bilietus pigiau, renginio dieną bilietai brangs!
Bilietus platina Bilietai.lt – bit.ly/GADK23
Vaikams iki 16 m. bei Ukrainos piliečiams įėjimas – NEMOKAMAS. Reikia pateikti faktą įrodančius dokumentus.
Daugiau informacijos apie renginį ir programa – www.kernave.lt/festivalis

*
Renginyje bus fotografuojama ir filmuojama. Nuotraukos ar vaizdo įrašai gali būti talpinami viešai prieinamuose socialiniuose tinkluose ir kitose media priemonėse.
Į renginį draudžiama atsinešti bet kokios rūšies ginklus ir/ar potencialiai pavojingus daiktus žmogaus sveikatai, alkoholinius ir kitus gėrimus išskyrus vandenį.
Organizatorius pasilieka teisę riboti žiūrovų skaičių ir patekimą į renginio teritoriją.

Dzūkų kultūros pescivalis „Čiulba ulba“ 2023
2023-07-13 14:00 - 2023-07-16 18:00 | Vilkės Vila, Bertašiūnų g. 16, 67300, Bertašiūnų km. Lazdijų r., Lietuva
Dzaugiamės gałėdami jau kecvirtųroz pakviesc visus, katriej neabejyngi Dzūkijai, navet keturas dzienas pralaisc apsupciem ir apkamšyciem jos kultūru!

>><<>><<>><<>><<>><<>><<>><<>><<>><<>><<>><<

BILIETUKAI: https://bit.ly/bilietukaiCU2023
DALYVIŲ (IŠ)PAŽINCYS: https://bit.ly/CU23sveciai
PROGRAMA SU ŽAMĖLAPIU 2023: kantrybės!
JŪS KLAUSIMAI, MŪS ATSAKYMAI: kantrybės!

>><<>><<>><<>><<>><<>><<>><<>><<>><<>><<>><<

PALAIMYCI CIEJ, KATRIEJ PARAINA NAMO
Šitų prazį perskaitėm mūs šųmeco pescivalio inkvėpėjo Sigio Gedos ailėraščin „Medzo daina an šaligatvio“. An šaligatvio medziu negera, mislinam, kų ir žmogu an aspalto būc nėr paci mieliausia vieta. Tadgi kecvirtu pescivaliu „Čiulba ulba“ ne cik kviecam gerau pažįc Dzūkijų ir jos žmonių kultūrų, ale ir atsigrįžč in vis tuštėjancus kaimus, pamislįc, kų kožnas galim padaryc, kad ciej kaimai visai neišmirt. Galiausiai kviecam ir palaimyngai ca sugrįžč beigi paciem tapc kurancais nūdzienos dzūkų kultūrų.

>><<>><<>><<>><<>><<>><<>><<>><<>><<>><<>><<

Šamet kviesim peškom ataic ar ratuociem atvažuoc in vandenų apsuptų Veisiejų kraštų, katran šųmeco „Čiulba ulba“ šviesuolis, katrį žino visa Lietuva, baigė vidurinį mokyklų. Nūnai Veisiejų mokykla ir vadzinas vardu šito slauno dzūko, ca pradėjuso kūrc savo ailas, katros paskiau vison Lietuvon kap jokios kitos sužibėj. Jei dar nežinot, kokiu gi vardu toj mokykla pavadzyta, kviecam sužinoc – atkeliauc Veisiejų kraštan ir pasdairyc, koki kalnai ir ažarai kūrc inkvėpė Sigitų Gedų!

Ca dar nepažįtais kalnais ir paažarėm aisim in žygius, an kranto susbūrį giedosim ir šoksim, mokysimės savo rankełėm pasdaryc visokius daiktus, katruos darė nuog sanovės šitosa vietosa gyvenį žmonys, klausysim indomiausių paskaitų ir diskusijų, žūrėsim vaidzinimus, klausysim dzūkiškos poezijos, nu ir dar visokiu gordzu savo dūšelas dzugysim!

Šalia pagrindzinės pescivalio programos ir vėl’ kožnųdzien ūš Vaikų kiemukas, dėl’ to norim pakviesc jaunas šaimynas su vaikucais akvatniai pas mumi važuoc – būsit veseli ir jūs, ir jūs mažuliai!

>><<>><<>><<>><<>><<>><<>><<>><<>><<>><<>><<

Mūs pescivalis keliauna per Dzūkijos kaimus – tep daugiau sužinom ir apė tan tuosa kaimeliuosa gyvenusius šviesuolius, o ir visi rozu pleciam savo akiracus ir pažinstam vis kitus Dzūkijos kampelius, jų gamtų ir žmonis. Prieš atvykdamas in Veisiejų kraštų pescivalis jau aplankė Mardasavų, kur minavojom Petrų Zalanskų, Marcinkonis, kur pažinom Juozo Averkos gyvenimo darbus, ir Subartonis, kur gerau suspažinom su lietuvių literatūros klasiku Vincu Krėvi-Mickevičium.

>><<>><<>><<>><<>><<>><<>><<>><<>><<>><<>><<

Nog 2022 m. pescivalį „Čiulba ulba“ organizuojam visiškai savanoriškai tam raikalu inkūrį VšĮ „Samanukės“.

Agłės ir Roko Kašėtų subūrtas jaunų žmonių būrys dalinas bendrom mįslałėm ir siekiais kelc dzūkų kultūrų beigi būrc jai neabejyngus žmonis in vienų dzidelį ratų.
Jei rasis norincų paremc mūs VšĮ ir tep mus pascipryc, prisdėc prieg pescivalio, mielai prijimsim jūs paramų!

VŠĮ SAMANUKĖS
[REDACTED]
Mokėjimo paskircis: Dzūkų kultūros pescivaliu gyvuoc!

O tebgi kožnas galit ligi gegužės 2 dzienukės paskyrc mūs VšĮ dalį savo sumokėto GPM. Tep jūs laistūt mumiem mažau mislįc apė pinansines bėdukes, o daugiau sukcis atainanco pescivalio raikaluosa! Mūs duomenys va ca:

Paramos gavėjas: VšĮ „Samanukės“
Įmonės kodas: 305915784

Kap skyrc 1,2% nuog GPM:
https://bit.ly/kaipgpm
Dėkavojam!

>><<>><<>><<>><<>><<>><<>><<>><<>><<>><<>><<

PESCIVALĮ PINANSUOJA
Lietuvos kultūros taryba

PESCIVALĮ KURA BEIGI ARGANIZUOJA
VšĮ „Samanukės“

PESCIVALIO VEISIEJUOSNA NAMAI –
Sodyba „Vilkės vila“
Adr.: Bertašiūnų g. 16, Bertašiūnai, Veisiejų sen. LT-67300 Lazdijų r. sav.
https://vilkesvilla.lt/

PESCIVALIO DRAUGAI:
Lietuvių literatūros ir tautosakos institutas, Lietuvių tautosakos archyvas
Lietuvos muzikos ir teatro akademijos Muzikinio folkloro archyvas
Lazdijų rajono savivaldybė
Lazdijų krašto muziejus
Veisiejų seniūnijos bendruomenė
Dzūkijos-Suvalkijos saugomų teritorijų direkcija
Profesinio mokymo centras „Žirmūnai“, Pietų Lietuvos filialas
Tradicijų centras „Būties ratu“
„Ornitostogos“
Teatras „Labas“

ŽINELAS MUM SKLAISC PAMAČINA:
Radijo stotis „FM99“
Naujienų portalas „Alytausgidas.lt“
Savaitraštis „Dzūkų žinios“
Laikraštis „Lazdijų žvaigždė“
„Etnoerdvės“
Etninės kultūros globos taryba
Lietuvos etninės kultūros ugdytojų sąjunga

PESCIVALĮ RAMIA:
UAB “Savos girios”
UAB “Vytkerta”
„Pelkių žolė“
„Dvaro kavos“
„Hempus“
„Strazdų žaliasis auksas“
„Gera Arbata“
„Lėlažolės“

Gīva Gondinga
2023-07-15 12:00 - 18:00 | Gandingos Piliakalnis, Gandingos Piliakalnis, Plungė, Lietuva
Gyvosios istorijos festivalis „GĪVA GONDINGA“ vėl kvies visus ant Gondingos piliakalnio!
Šiemet atkurtoje archeologinėje stovykloje sulauksime ne tik kuršių rekonstrukcijos klubo Pilsots bei kitų Lietuvos meistrų, bet ir svečių iš užsienio.
Pirmą kartą Lietuvoje – anglo-saksų aukštuomenės ir karybos rekonstruktoriai su pačiais detaliausiais valdovų kostiumais ir ginkluote iš Anglijos klubo Wulfheodenas.
Taip pat pirmą kartą mūsų krašte – skandinavų vikinginio periodo rekonstruktoriai iš Norvegijos rekonstrukcijos klubo – Trondheim Vikinglag.
Išgirsime „Lity Taler“ – viduramžių, liaudies ir autorinės muzikos grupę, stilizuotą pagal Ankstyvųjų ir Vėlyvųjų Viduramžių bei vikingų muzikos epochą. Jie atlieka dainas iš žinomų senovinių rankraščių, originalių kūrinių, taip pat rašo tekstus išlikusiomis melodijomis, kurios iki šiol nežinomos ir dar neišvydusios šviesos muzikiniame atlikime.
Kviečiame pasinaudoti išskirtine galimybe pamatyti šią atkurtą Geležies amžiaus stovyklą, joje dirbančius amatininkus, karius ir kt.
Stovykla veiks 12.00 – 18.00

Miško sodinimo talka
2025-04-11 11:00 - 16:00
Su Telšiū urėdėjė, Tverų gimnazijės moksleivēs ėr Žemaitėjės butuovės savanuorēs, atsodīnsēm ėšskėrtėni mėška pluota su keliū rūšiu medelēs.

Parūpinsēm vėsas reikalīngas darba priemuonės, Jūms reks tik sudalivautė. Vo po darbū, vėsū savanuoriu lauks švėntinės vaišės!

Nuorīntis dalivautė, registroukities siusdamė žinutė su sava vardu tel. nr. +37062400084.

Užsiregistravus, atsiūsēm tėkslės koordinatės kor vīks mėškasuodis.

Talka Veliankos (Žingių) pilkapyne
2025-04-12 10:00 - 15:00
Draugai, draugės ir bendraminčiai, tie, kurių širdys dar gyvos, o rankos pasirengusios veikti!

Šiandien kiekvienas iš mūsų jaučiame, kokiu skurdžiu tampa pasaulis, jei apsiribojame vien tik virtualiais pokalbiais, jei bendraujame tik ekranuose, jei mus supanti gamta tampa tik atostogų fonu, bet ne mūsų gyvenimo dalimi. Tačiau mes galime tai keisti – savo buvimu, savo darbu, savo veikimu!

Balandžio 12-ąją kviečiame jus į Veliankos (Žingių) pilkapyno talką, kur ne tik rankomis, bet ir širdimi prisiliesime prie savo krašto istorijos, gamtos ir protėvių palikimo. Tai ne eilinė talka – tai pagarbos ir rūpesčio aktas, leidžiantis mums sujungti praeitį, dabartį ir ateitį.

Kodėl verta dalyvauti?

Atgausime ryšį su protėviais. Tvarkydami Jutonių pilkapyną, mes ne tik valysime jį nuo išvirtusių medžių ir sužėlusių krūmų, bet ir atgaivinsime protėvių atminimą. Tai vietos, kuriose ilsisi mūsų kraujo linija, mūsų istorija. Ar gi ne mūsų pareiga jomis rūpintis?

Sujungsime jėgas bendram tikslui. Visi puikiai žinome, kaip sunku pajudinti žmones veiksmui. Tačiau kai esame kartu, kai stovi šalia žmogus, kuris jaučia tą patį – viskas tampa įmanoma. Gamta mus šaukia – atliepkime į šį kvietimą!

Ne tik dirbsime, bet ir švęsime. Gamta nėra vien darbų vieta – tai šventovė, kurioje mes būsime tikri, stiprūs ir laisvi. Tvarkydami pilkapyną, giedosime sutartines, kursime ugnį, virsime ant laužo košę, dalinsimės patirtimi, žiniomis ir bendryste. Tai bus ne tik darbas – tai ritualas, kuris atneš ramybę, prasmę ir vidinę pilnatvę.

Ar kada nors po tikro darbo gamtoje jautėte tą ypatingą jausmą? Tą vidinį pasitenkinimą, kai kūnas pavargęs, bet širdis švyti? Kai supranti, kad šią dieną praleidai ne veltui? Tai ta akimirka, kai pasaulis keičiasi – nes jį keiti tu.

Ką atsinešti? Patogią aprangą, pirštines, pjūklą, kirvį, maišą šiukšlėms gerą nuotaiką ir atvirą širdį.

Šis kvietimas yra skirtas tiems, kurie jaučia. Tiems, kurie supranta, kad kalbos be veiksmų yra tuščios. Tiems, kurie nori ne tik girdėti apie gamtos niokojimą, bet ir kažką dėl to daryti. Tai pirmoji tokia talka. Ateityje planuojame rengti jas periodiškai ir tvarkyti apšiukšlintas, apleistas vietas ir šventvietes.

Jeigu jauti, kad tai tau svarbu – prisijunk. Jei gali, pakviesk ir draugą. Dalinkis, kalbėk, burk. Nes pokytis prasideda čia ir dabar.

Pagarba gamtai yra pagarba sau. Susitikime ir veikime kartu!

P.S. renginyje bus filmuojama ir fotografuojama. Renginio informacija dar gali būti nežymiai koreguojama.

Mildos šventė ir pavasario sambariai
2025-05-17 10:00 - 2025-05-18 03:00 | Bobos daržo šalcinis (Margionių kaimas)
Kai pavasaris išsiskleidžia: žemė alsuoja žiedais, oras kvepia gyvybe, o lakštingalos giesmė susipina su širdies ritmu, ateina metas švęsti tai, kas mus jungia, tai, iš ko mes esame kilę – meilę ir gyvybines galias.

Kviečiame jus į Pavasario sambarius ir meilės Deivės Mildos šventę, kurioje susipins gyvos tradicijos: apeigos prie šventos ugnies, dainos, šokiai, sambarinės vaišės, ir lydės bendrystės jausmas.

Šis susibūrimas – tai pavasario, žmonių ryšių ir vaisingumo šventė, vyksianti ypatingoje vietoje – Bobos daržo šalcinio alkvietėje. O vakare persikelsime į Margionių klojimo teatrą, vietą, kur vis dar alsuoja senoji šio ypatingo kaimo dvasia.

Šių metų šventė – dar turtingesnė:

apeigos prie šventos ugnies; dainų ratas, dzūkiškos istorijos, bendravimas su žirgeliais; pažintiniai pasivaikščiojimai, molio lipdyba; sambarinių vaišių ruošimas bei puota; Roko Kašėtos koncertas klojimo teatre; Naktišokiai iki paryčių.

Čia susitinka Gabija, Žemyna, Laima, Austėja ir Medeina – deivės, kurios globoja ugnį, žemę, mišką, žmonių ryšius ir gyvybę.Čia randas bendrystė, gimstanti per paprastą veiksmą, dainą, dubenėlį varškės virtinukų ar pasidalintą šypseną.

Kur?

Varėnos r., Margionių k., Bobos daržo šaltinis, vakare – Margionių klojimo teatras.

Kada?

Gegužės 17 d., nuo 10.00 val. ryto iki pirmųjų gaidžių!

Ką pasiimti?

– maisto suneštiniams pietums (sau ir draugui);– puodelį, dubenėlį ir šaukštą apeiginiam maistui;– sėdėjimo paklotėlį, tinkamus drabužius, avalynę ir kt.;– grynųjų pinigų;– Ir – svarbiausia – atvirą širdį ir gerą nuotaiką.

Pavasario sambarių ir Mildos šventė remiama iš dalyvių aukų. Ačiū už kiekvieną indėlį į gyvą kultūrą!

♫ Roko Kašėtos koncertas mokamas. Bilietus galite įsigyti paspaudę šią nuorodą: [nuorodą patalpinsime netrukus]

Renginjo viršelyje panaudotas menininkės Eglės Abariūnienės darbas „Milda”.

Sienakalnis kviečia!
2025-07-06 11:00 - 21:30
Šiais metais Valstybės dieną kviečiame sutikti kitaip – ne tik giedant Tautinę giesmę, bet ir nuveikiant šį tą prasmingo vardan Tautos, vardan kultūros, vardan protėvių. Liepos 6-ąją kviečiame susirinkti į talką vienoje paslaptingiausių mitologinių vietų – Sienakalnyje, kur dar gyva protėvių dvasia ir tebėra juntamas Dievų alsavimas.

Šioje vietoje be daugybės kitų mitologinių objektų stovi akmenų ratas su Dievų stalu, o kiek tolėliau – akmenų šulinys. Po kažkada čia praūžusios stiprios audros šventvietę užgriuvo dideli, sunkūs medžiai – jie užklojo akmenis, priėjimus prie jų, sutrikdė vietos sakralumą.

Mūsų užduotis – išvalyti šią šventą vietą.

Dirbsime išvien: supjaustysime ir iš šventvietės išnešime medžius, kad akmenys vėl regėtų dangų, o žmonės regėtu akmenis. Jei susirinks daugiau dalyvių, tuo pačiu metu išvalysime ir akmenų šulinio vietą, kur taip pat ne pro šal būtų pridėti ranką.

Po darbų – bendruomeninis pavakarojimas:– Ant laužo virsime košę.– Etnologės ir kultūrologės Ritos paskaita apie Sienakalnio šventvietę ir jos reikšmę mūsų kultūroje.– 21.00 val. – kartu su visa Lietuva giedosime Tautinę giesmę.

Praktinė informacija:– Netoliese yra keletas ežerų, tad po darbų galėsite nusiprausti ar atsigaivinti.– Vietoje gausu erkių, todėl būtina apsauga: ilgi rūbai, kepurės, repelentai ir kruopšti apžiūra grįžus namo.

Atsivežkite:– Jei turite – benzopjūklą, tai pagrindinis šios talkos drbo įrankis.– Pirštines, darbui tinkamą aprangą.– Dubenėlį ir šaukštą – košei.– Puodelį arbatai.– Užkandžių suneštinėsm vaišėms.– Artimą, draugą ar vaiką – kad patirtų.

Tai ne šiaip talka. Tai gyvos atminties atvėrimas. Tai – Valstybės diena, kai prisiliečiame prie pačių seniausių jos pamatų.

Sienakalnis kviečia – atsiliepk.

Dar kartą kviečia sienakalnis
2025-09-20 10:30 - 16:00 | Sienakalnis, 54.599662, 24.397940, Prienų r. sav. Stakliškių sen., 59366, Lithuania
Nuo praėjusios talkos sienakalnyje jau praėjo nemažai laiko, tada padarėme daug, bet ne viską ką padaryti reikia. Todėl dar kartą noriu pakviesti susirinkti šioje šventvietėje ir surėmus pečius, visiems kartu pabaigti ką pradėjome.

Supjaustyti kaladėmis užvirtusių medžių kamienai ir šakos dabar sukrauti į septynias krūvas išdėstytas aplink šventviete, o tai taip nesiderina su bendru vietos vaizdu, kad būtina kažką daryti. O padaryti galime tai, kad visas šias žaliasias atliekas galėtumėm sunešti, sutempti ir suvilkti į vieną vietą, už takelio, ten, kur jos niekam netrukdytu ir nedarkytu bendro švenvietės vaizdo, kur grybai, vabalai ir kirminai galėtu jomis tinkamai pasirūpinti laikui bėgant.

Padirbėję, tradiciškai, ant laužo virsime košę, susėdę ant kelmų šnekučiuosimės įdomiomis temomis, o Rita Balsevičiutė mums papasakos apie šios ir aplinkinių vietų mitologiją, sakralumą, padavimus ir daugeli kitų įdomių dalykų.

Kam tai atliepia, kam svarbu, o svarbiausia, kas suprantate ką darome, kviečiu prisijungti bendram darbui, užmegsti asmeninį ryši ne tik su Sienakalnio šventviete – Akmenų ratu, bet ir vieni su kitais.

P.S. renginio detales dar patikslinsiu laikui bėgant.

Mošos II-ojo piliakalnio valymas
2025-10-18 09:00 - 17:00 | Mošos II piliakalnis, Mošos piliakalnis, Moša, 21268 Trakų r. sav., Lietuva, Vilniaus raj., 21268, Lithuania
Mošos II-ojo piliakalnio valymas

Mošos II-asis piliakalnis – tai neseniai atrastas archeologinis paminklas Aukštadvario regioniniame parke, užregistruotas tik praėjusių metų gegužės 8 d. Mokslininkai jį datuoja I-uoju tūkstantmečiu. Čia aptikta lipdytos keramikos šukių, išlikę pylimai ir griovys, o aikštelė, apaugusi mišku, slepia daugybę paslapčių. Tai vieta, kurioje kadaise gyveno jotvingiai – vakarų baltų gentis, įnirtingai gynusi savo žemes, garbinusi ugnį, vandenį, akmenis ir šimtamečius ąžuolus.

Piliakalnio aplinka išties unikali – jį gaubia skroblai, liepos, eglės ir pušys, o aikštelę puošia miško gėlės: pakalnutės, žibuoklės, miškinės lelijos, baltašaknės. Visa tai sukuria ypatingą aurą, kurioje gamtos grožis atsiskleidžia persipynės su istorijos paslaptimis.

Šio piliakalnio prieigose prasideda ir Skrebo miško pažintinis takas, kviečiantis leistis į kelionę po archeologijos ir gamtos paminklų kompleksą: Mošos I piliakalnį su senovės gyvenviete, Mošos ir Skrebio pilkapynus, o taip pat ir neseniai atrastą Čižiūnų II pilkapį. Keliautojus čia pasitinka miško šlamesys, reljefo raguvos, akmenų krūsnys ir protėvių palikimo alsavimas. Tai viena iš tų vietų, kur kiekvienas žingsnis primena apie mūsų šaknis.

Talkos metu nuo piliakalnio rinksime nukritusias šakas, šalinsime krūmus ir menkaverčius medelius, taip atversime piliakalnį nuo jį užgožusios augmenijos. Darbo bus nemažai ir jis nebus lengvas, tačiau šis darbas yra kilnus. Kiekvienam, kuris myli istoriją, savo kultūrą ir gerbia protėvius, turėtų būti garbė prisidėti prie rūpinimosi tokiomis vietomis.

Jeigu per pirmąją talką nespėsime visko padaryti, rengsime ir antrąją, o prireikus – ir trečiąją. Nes mūsų tikslas – atidengti ir parodyti visą piliakalnio grožį!

Po darbų, tradiciškai, ant laužo ruošime troškinį. Tad nepamirškite atsinešti dubenėlio ir šaukšto. Turėkite ir užkandžių, o arbatos, jeigu leis sąlygos, išsivirinsime drauge ant laužo. Tačiau dėl viso pikto įsidėkite termosą, nes kas gali būti geriau, nei karštas garuojantis arbatos puodelis rankose po darbo vėsų rudens rytą?

Nuojauta kužda, kad į šią talką susirinks įdomūs, turintys ką papasakoti žmonės, tad bus ne tik prasminga padirbėti, bet įdomu ir pasiklausyti pasakojimų.

Kviečiame prisijungti prie talkos!

Būkime drauge ten, kur istorija sutinka dabartį, o mūsų rankų darbas tampa tiltu į ateitį, nes tvarkydami praeitį, kartu kuriame ateitį!

Būtume dėkingai jei apie savo dalyvavimą praneštumėte el. paštu adresu info@vietosdvasia.lt arba paspaustumėte „Dalyvausiu” Facebook renginio puslapyje. Jį pasieksite paspaudę šią nuorodą: „Mošos II-ojo piliakalnio valymas„.

Gruodžio 6 d. – bendruomeninė talka Mošos II-ojo piliakalnio tvarkymo darbams tęsti
2025-12-06 10:00 - 16:00 | Mošos II piliakalnis, Mošos piliakalnis, Moša, 21268 Trakų r. sav., Lietuva, Vilniaus raj., 21268, Lithuania
Aukštadvaris, 2025 m. gruodžio 6 d.

Gruodžio 6-ąją, šeštadienį, 10:00 valandą, Aukštadvario regioninio parko teritorijoje vyks bendruomeninė talka „Dar viena diena kalnui“, kurios metu bus tęsiami Mošos II-ojo piliakalnio tvarkymo darbai.

Ši iniciatyva – tai tęstinis darbas, pradėtas dar rudens pradžioje, kai bendraminčių grupė kartu su Aukštadvario regioninio parko specialistais ėmėsi atverti nuo krūmų ir menkaverčių medžių apaugusį piliakalnį. Pirmojoje talkoje buvo sutvarkyta didžioji viršūnės dalis, tačiau kalnas dar laukia mūsų rankų – šį kartą planuojama tvarkyti likusius šlaitus, šalinti užaugusią augmeniją ir išryškinti natūralią piliakalnio formą.

„Valstybė šiandien tokiems darbams lėšų nebeskiria, todėl imamės to patys – ne už atlyginimą, o iš pagarbos savo žemei ir istorijai. Tai mūsų visų atsakomybė – saugoti, tvarkyti ir perduoti šias vietas ateities kartoms“, – sako talkos organizatorius ir iniciatyvos „Vietos dvasia“ atstovas.

Talkoje kviečiami dalyvauti visi, kam brangus Lietuvos kultūrinis paveldas ir kas nori prisidėti prie prasmingo darbo savo rankomis. Po darbų dalyvių lauks šilta arbata, laužo šviesa ir tradiciškai ant ugnies ruoštas troškinys.

📍 Vieta: Mošos II-asis piliakalnis, Skrebio botaninis draustinis, Aukštadvario regioninis parkas🕙 Pradžia: 10:00 val.📅 Data: 2025 m. gruodžio 6 d. (šeštadienis)

Daugiau informacijos – „Vietos dvasia“ Facebook paskyroje ir grupėje „Žinyčia“.

💚 Tvarkydami praeitį – kuriame ateitį.

Talka Armenos santakoje
2026-04-11 10:00 - 16:00
Balandžio antąjį savaitgalį, 11 dieną, šeštadienį, kviečiame visus, kuriems rūpi mūsų krašto gamta, susitikti ten, kur mažasis Armenos upelis įteka į Nemuną. Šioje gražioje vietoje norime surengti bendruomenišką talką – sutvarkyti santakos aplinką, surinkti šiukšles, padangas ir palikti šią vetą švaresnę.

Armena – nedidelė, bet savitą slėnį turinti upė, tekanti per Karšuvos žemumą ir galiausiai pasiekianti Nemuną netoli Seredžiaus. Norisi, kad jos kelias į didžiąją Lietuvos upę būtų švarus ir gyvas. Todėl kviečiame prisijungti visus, kurie nori prisidėti prie šio gero darbo.

Kadangi rinksime šiukšles upelio slėnyje ir pakrantėse, rekomenduojame atsinešti guminius batus ir gumines pirštines. Taip pat labai praverstų kastuvai ar kiti paprasti įrankiai, kurie gali padėti iškasti ar ištraukti iš žemės smėlio užneštas šiukšles.

Tai bus ne tik talka, bet ir proga pabūti kartu gamtoje, pasikalbėti ir padaryti kažką gero mūsų kraštui.

Lauksime visų prisijungiant prie Armenos kvietimo.

Daugiau informacijos Facebook renginio puslapyje, jį pasiekstie paspaudę nuorodą. P.S. spauskite „Dalyvausiu” tik jei tikrai ketinate dalyvauti, pagal tai sprendžiame kiek žmonių bus ir kaip optimaliau viską organizuoti. Ačių už sąmoningumą.
